Príloha č.  4

k nariadeniu vlády č. .../2005 Z. z.

Zásady a postupy na čistenie a dezinfekciu

1. Všeobecné zásady a postupy
1.1. Čistenie a dezinfekcia  sa vykoná pod úradným dozorom a   pokynmi, ktoré poskytne úradný veterinárny lekár.

1.2. Použité dezinfekčné prostriedky a ich koncentrácie, musí úradne schváliť príslušný orgán, aby sa zabezpečilo zničenie vírusu slintačky a krívačky.

1.3. Účinnosť dezinfekčných prostriedkov sa pri dlhšom skladovaní nesmie znižovať.

1.4. Pri výbere dezinfekčných prostriedkov a postupov na dezinfekciu rozhoduje charakter prevádzkových priestorov, vozidiel a predmetov, ktoré sa musia ošetriť.

1.5. Podmienky, podľa ktorých sa používajú odmasťovacie činidlá a dezinfekčné prostriedky, musia zabezpečiť zachovanie účinnosti. Pritom sa musia dodržať najmä technické parametre stanovené výrobcom, ako sú tlak, minimálna teplota a požadovaná doba pôsobenia.  Účinnosť dezinfekčných prostriedkov nesmie znižovať vzájomné pôsobenie s inými látkami, ako sú napr. odmasťovacie činidlá.

1.6. Nezávisle od použitých dezinfekčných prostriedkov platia tieto všeobecné pravidlá

1.6.1. podstielku, hnoj a fekálie dôkladne napustiť dezinfekčným prostriedkom,

1.6.2. po odstránení alebo demontáži prístrojov alebo inštalácií, ktoré by prekážali účinnému vyčisteniu a dezinfekcii, musia sa  kefovaním a škrabaním starostlivo očistiť všetky prípadné kontaminované plochy, najmä zem, podlahy, steny a rampy,

1.6.3. po minimálnej dobe pôsobenia odporúčanej výrobcom naniesť dezinfekčný prostriedok,

1.6.4. vodu použitú na čistenie zneškodniť spôsobom, ktorý zabráni akémukoľvek riziku šírenia vírusu slintačky a krívačky podľa pokynov úradného veterinárneho lekára.

1.7. Ak sa na umývanie používajú tekutiny aplikované pod vysokým tlakom, musí sa zabrániť opakovanej kontaminácii vyčistených a dezinfikovaných častí.

1.8. Vybavenie, inštalácie, predmety alebo vnútorné priestory, ktoré by sa mohli kontaminovať, sa musia poumývať, dezinfikovať alebo zneškodniť.

1.9. Čistiace a dezinfekčné práce požadované v tomto nariadení sa musia zdokumentovať do podnikovej evidencie alebo v prípade vozidiel, do evidencie k vozidlu. Ak sa požaduje úradné schválenie, musí byť vydané dozorujúcim úradným veterinárnym lekárom.

2. Osobitné ustanovenia o čistení a dezinfekcii infikovaných poľnohospodárskych podnikov
2.1. Priebežné čistenie a dezinfekcia

2.1.1. Počas usmrcovania zvierat sa musia prijať všetky opatrenia na zabránenie šírenia vírusu slintačky a krívačky, alebo na minimalizáciu šírenia zriadením dočasného dezinfekčného zariadenia, zabezpečením zásob ochranného oblečenia, spŕch, dekontamináciou použitého vybavenia, nástrojov a zariadení a zastavením ventilačného zariadenia.

2.1.2. Telá usmrtených zvierat sa musia postriekať dezinfekčným prostriedkom a odstrániť z poľnohospodárskeho podniku na spracovanie a zneškodnenie v zakrytých kontajneroch utesnených proti vytekaniu.

2.1.3. Ihneď po odstránení tiel zvierat vnímavých druhov na spracovanie a zneškodnenie,  časti poľnohospodárskeho podniku, v ktorých boli ustajnené zvieratá a akékoľvek časti budov, dvorov, apod. kontaminované počas usmrcovania, zabíjania alebo postmortálneho vyšetrovania, sa musia postriekať dezinfekčnými prostriedkami schválenými na tento účel.

2.1.4. Akékoľvek tkanivo alebo krv, ktorá mohla vytiecť počas zabíjania alebo postmortálneho vyšetrovania, hrubá špina v budovách, dvoroch, nástrojoch, apod. sa musí starostlivo zozbierať a zneškodniť spolu s telami zvierat.

2.1.5. Použité dezinfekčné prostriedky musí pôsobiť na povrchu najmenej 24 hodín.

2.2. Záverečné čistenie a dezinfekcia

2.2.1. Zo všetkých plôch sa odmasťovacím prostriedkom odstráni mastnota a špina a opláchnu sa studenou vodou.

2.2.2. Po opláchnutí sa plochy postriekajú dezinfekčným prostriedkom.

2.2.3. Po siedmich dňoch sa prevádzkové priestory opakovane ošetria odmasťovacím prostriedkom, opláchnu studenou vodou, postriekajú dezinfekčným prostriedkom a  opláchnu studenou vodou.

3. Dezinfekcia kontaminovanej podstielky, hnoja a kalu
3.1. Pevná fáza hnoja a použitá podstielka sa navrství s pridaním 100 kg granulovaného páleného vápna na 1 m3 hnoja aby sa dosiahla samozahriatím  teplota najmenej 70 °C v celej kope. Kopa sa postrieka dezinfekčným prostriedkom, prikryje alebo prevrství a nechá odstáť najmenej 42 dní, aby sa vo všetkých vrstvách zabezpečilo ošetrenie teplom.,

3.2. Tekutá fáza hnoja a kal sa musí skladovať najmenej 42 dní po poslednom pridaní infikovaného materiálu. Táto lehota sa môže predĺžiť, ak bol kal veľmi kontaminovaný alebo boli nepriaznivé poveternostné podmienky, alebo sa pridal dezinfekčný prostriedok, ktorý dostatočne zmenil hodnotu pH vo všetkom materiály tak, aby sa zničil vírus slintačky a krívačky.

4. Osobitné prípady
4.1. Ak sa postupy čistenia alebo dezinfekcie nedajú z technických alebo bezpečnostných dôvodov ukončiť podľa tohto nariadenia, musia byť budovy alebo prevádzkové priestory tak intenzívne vyčistené a dezinfikované, aby sa zabránilo šíreniu vírusu slintačky a krívačky a najmenej jeden  rok sa do nich nesmú ustajniť zvieratá vnímavých druhov.

4.2. Na rozdiel od bodov 2.1 a 2.2, v prípade poľnohospodárskych podnikov s chovom pod holým nebom môže príslušný orgán zaviesť špecifické postupy na čistenie a dezinfekciu, pričom zoberie do úvahy typ poľnohospodárskeho podniku a klimatické podmienky.

4.3. Na rozdiel od bodu 3 môže príslušný orgán veterinárnej správy 1 )zaviesť špecifické postupy na dezinfekciu hnojovice a hnoja, ak sa vedecky dokázalo, že postupy zabezpečia účinné zničenie vírusu slintačky a krívačky.

1) § 4 ods. 3 zákona č.488/2002 Z. z. o veterinárnej starostlivosti a o zmene niektorých zákonov v znení neskorších predpisov. 

